ดอลล์อ่อนค่าหลังจำนวนผู้ขอรับสวัสดิการว่างงานสหรัฐเพิ่มขึ้น
ค่าเงินดอลลาร์สหรัฐปรับตัวลงเมื่อเทียบสกุลเงินหลักอื่นๆเมื่อคืนนี้ (16 เม.ย.) เนื่องจากจำนวนผู้ขอรับสวัสดิการว่างงานรายสัปดาห์ครั้งแรกของสหรัฐเพิ่มขึ้นมาอยู่ในระดับสูงกว่าที่คาดการณ์ไว้
17 เม.ย. 2558

สำนักข่าวอินโฟเควสท์รายงานว่า ค่าเงินดอลลาร์สหรัฐปรับตัวลงเมื่อเทียบสกุลเงินหลักอื่นๆเมื่อคืนนี้ (16 เม.ย.) เนื่องจากจำนวนผู้ขอรับสวัสดิการว่างงานรายสัปดาห์ครั้งแรกของสหรัฐเพิ่มขึ้นมาอยู่ในระดับสูงกว่าที่คาดการณ์ไว้
ทั้งนี้ ค่าเงินยูโรแข็งค่าขึ้นเมื่อเทียบดอลลาร์สหรัฐที่ระดับ 1.0799 ดอลลาร์สหรัฐ จาก 1.0682 ดอลลาร์สหรัฐ ขณะที่เงินปอนด์เพิ่มขึ้นที่ 1.4961 ดอลลาร์สหรัฐ จากระดับ 1.4845 ดอลลาร์สหรัฐ, ค่าเงินดอลลาร์สหรัฐปรับลงเทียบกับสกุลเงินเยนที่ 118.85 เยน เทียบกับระดับ 118.91 เยน และลดลงเมื่อเทียบกับฟรังก์สวิสที่ระดับ 0.9550 ฟรังก์ จาก 0.9642 ฟรังก์ และค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7815 ดอลลาร์สหรัฐ จากระดับ 0.7681 ดอลลาร์
กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 11 เม.ย. เพิ่มขึ้น 12,000 ราย แตะ 294,000 ราย โดยก่อนหน้านี้ นักวิเคราะห์คาดการณ์ว่า จำนวนผู้ขอรับสวัสดิการว่างงานครั้งแรกอยู่ที่ระดับ 290,000 รายในสัปดาห์ที่แล้ว สำหรับจำนวนผู้ขอรับสวัสดิการว่างงานครั้งแรกโดยเฉลี่ย 4 สัปดาห์ ซึ่งสามารถวัดแนวโน้มตลาดแรงงานได้ดีกว่าเพราะมีความผันผวนน้อยกว่าตัวเลขรายสัปดาห์นั้น เพิ่มขึ้น 250 ราย ที่ระดับ 282,750 ราย
ด้านกระทรวงพาณิชย์รายงานว่า ตัวเลขการเริ่มต้นสร้างบ้านในเดือนมี.ค.เพิ่มขึ้น 2% สู่ระดับ 926,000 ยูนิต เมื่อเทียบรายเดือน ขณะที่เดือนก.พ.อยู่ที่ 908,000 ยูนิต และหากเทียบรายปี ตัวเลขการเริ่มต้นสร้างบ้านลดลง 2.5% ในเดือนมี.ค. ตัวเลขการเริ่มต้นสร้างบ้านที่เพิ่มขึ้นเพียงเล็กน้อยในเดือนมี.ค. เป็นสัญญาณบ่งชี้ว่าตลาดที่อยู่อาศัยยังคงถูกกดดัน แม้ว่าอัตราดอกเบี้ยจำนองอยู่ในระดับต่ำและมีการจ้างงานอย่างต่อเนื่อง
ส่วนสกุลเงินยูโร แม้ว่าแข็งค่าขึ้นเมื่อเทียบกับดอลลาร์สหรัฐ แต่ก็ยังคงเผชิญแรงกดดัน ท่ามกลางความวิตกที่เกี่ยวกับปัญหาหนี้สินกรีซ ขณะที่สำนักงานสถิติแห่งชาติของกรีซเปิดเผยเมื่อวันพุธที่ผ่านมาว่า ฐานะการคลังสาธารณะของกรีซในปี 2557 ย่ำแย่ลงกว่าที่คาดการณ์ไว้ในตอนแรก ซึ่งจุดปะทุความกังวลว่ากรีซมีแนวโน้มที่จะผิดนัดชำระหนี้ในช่วงฤดูใบไม้ผลินี้ หากทางการกรีซไม่สามารถตกลงกับบรรดาเจ้าหนี้เกี่ยวกับการระดมทุนต่อไปได้